SØKNAD PÅ STILLING SOM MUSIKKREDAKTØR I RADIO NOVA

Dette er meg

Jeg heter Ann Kristin Traaen og er 24 år. Jeg er snart ferdig med en Bachelor i Medievitenskap og har planer om å starte på en Master til høsten. Jeg begynte i Radio Nova våren 2008, som journalist i musikkprogrammet bra trommis. Etter en pause høsten 08, da jeg var på utveksling i England, kom jeg tilbake på Nova igjen. Nå er jeg blitt SA i bra trommis og er ansvarlig for a-lista sammen med Mari. 

Derfor søker jeg 

Det siste året har det ikke vært en fast musikkredaktør i Radio Nova. Men det er noe vi absolutt trenger. Musikk er en utrolig viktig del av innholdet på radio og Radio Nova burde fortsatt ha en sterk musikkprofil som vi alltid har hatt. Grunnen til at jeg søker på stillingen som musikkredaktør er først og fremst fordi jeg er lidenskapelig opptatt av musikk. Jeg hører på musikk store deler av dagen. Jeg leter etter og oppsøker ny musikk kontinuerlig. Kort sagt betrakter jeg meg selv som en musikknerd. Etter å ha vært med i bra trommis har denne musikkinteressen om mulig vokst ennå mer. Derfor er jeg veldig engasjert i alt som spilles av musikk på Radio Nova og vil at vi skal være de beste når det gjelder å formidle spennende og bra musikk på eteren.  

Radio Novas musikkprofil

Musikkprofilen på Radio Nova har blitt diskutert opp og ned i alle år, som sikkert de fleste har fått med seg. Er vi for sære? Er vi for kommersielle? Diskusjonen tar aldri slutt, noen vil kanskje si at den drar ut i det kjedsommelige. Jeg synes derimot at det er det sterke engasjementet til Nova-folk som gjør at musikken vi spiller er såpass bra som den er. – Grunnen til at vi blir rost opp i skyene fra alle kanter i musikk-Oslo. Musikken på Nova burde derfor være et resultat av en kreativ og demokratisk diskusjon og utvelgelse av kompetente mennesker. 

Vi er en radiostasjon. Vi må klare å fange lytteren i løpet av 10 sekunder. Det er en grunn til at vi har uttrykket radiohit. Musikken skal ”fenge”, den skal være ”catchy” osv. Jeg er helt for å spille låter som fenger folk med en gang. Men det kan fortsatt ikke være hva som helst. Vi kan ikke gi inn for listepop-helvete. Musikkprofilen må på et vis være synkronisert med hvem vi tenker at lytteren vår er (evt. hvem vi vil at han/hun skal være). 

Det ordet som oftest blir nevnt i sammenheng med Radio Novas overordnede profil, og som kanskje har mistet en del mening, er ’alternativ’. ”Radio Nova er en alternativ radio, ergo har vi en alternativ musikkprofil”. Uansett hvor kleine slike utsagn høres ut, så er det for meg det Radio Nova er. Akkurat som alle de tusener av student- og college-radioer over hele kloden er. - Et alternativ. Det er de som spiller den beste nye musikken først, det er de alle band digger å bli intervjuet av fordi de vet at journalistene i studentradioene er seriøse, smarte og fortsatt ikke skitna til innvending av kommerse, kapitalistiske tankesett. – For å sette det litt på spissen.

Nettopp derfor ser jeg det ikke som noe poeng i at Radio Nova skal henge seg på de nyeste hypene av up-and-coming norske rockeband eller hjelpe Marit Larsen med salget av den siste skiva. – Joda, hun er kjempeflink og fortjener suksessen og sånn. Men artister som sistnevnte og flere andre blir spilt halvt i hjel på P3, så hvorfor skal noen gidde å høre på Radio Nova hvis vi spiller det samme som alle de andre kanalene? Sannsynligvis gidder de ikke det.

Så hva gjør vi? Den nye musikksjefen i P3, Mats Borch Bugge, sier at han vil gi lytterne den beste, nye musikken. Radio Nova er også et sted som skal fostre det ypperste av ny musikk. Men vi skal grave dypere for å finne kremen av nye, og også gamle, artister fra inn- og utland. Vi skal gi spilletid til de som ikke blir prioritert på andre kanaler fordi de ligger litt utenfor mainstreamen og den gode gamle listepopen. Samtidig som vi skal gi lytteren en sjanse til å oppdage noe nytt. 

Radio Nova har en lang tradisjon med å breake nye band og artister, så det er ingen grunn til å slutte å ha det som mål. Og siden vi er selveste studentradioen i Oslo, ser jeg det som en selvsagt oppgave for Nova å spille en del musikk av Osloband. Et fokus på norsk musikk generelt synes jeg bør være naturlig for en studentradio. Men vi skal ikke spille norsk musikk fordi det er norsk. Kvalitet kommer uansett først. Det kan også være lett å ukritisk spille nye låter fra band vi liker fra før, men fokuset må først å fremst være på låtas kvalitet. – Ikke på artistens kredibilitet. Det er heller ikke okey å liste et Osloband/norsk band fordi de er venner av oss eller venner av venner. Vi må gi spilletid til de som fortjener det. 

A-lista

Radio Novas musikkprofil blir manifestert gjennom A-lista. Internt i Radio Nova har det blitt ymtet frempå at musikken kan være utilgjengelig og skremmende overfor lytteren. Det er selvfølgelig noe vi ikke vil at skal bli en realitet, og som ikke nødvendigvis vil bli det selv om vi går for en alternativ profil. Men i flere sammenhenger blir det altså etterspurt mer tilgjengelighet (eller pop som mange vil kalle det). Samtidig er det de som mener at a-lista er for lik lydmessig sett, som vil ha mer sjangerbredde. Igjen, to sider som ofte er kjernen i musikkdebatten på Nova.

Etter min mening har a-lista det siste halvåret vært preget av ganske mange låter med et poppa lydbilde, ispedd noen litt mer utilgjengelige låter i ulike sjangere. Jeg synes dette er en helt okey balansegang. Det er til syvende og sist de mest catchy låtene som nesten utelukkende havner blant de topp fem. Hvis Nova ønsker ennå mer sjangerbredde må vi selv stå for forandringen, og spille mer varierende i sendingene våre.

Grunnen til at låtene på lista ofte er sjangermessig like tror jeg hovedsaklig skyldes én grunn.  – Enkelt og greit at de som lister i dag har forholdsvis lik musikksmak. Dessuten er ikke musikkgruppa like stor og permanent som den kanskje burde være. Den dag i dag er det til og med vanskelig å kalle noe i Radio Nova for en musikkgruppe. Det vil jeg gjøre noe med som musikkredaktør. 

Musikkgruppa

Det er en forutsetning å ha folk som er nogenlunde kompetente på ulike typer musikk til å sende inn bidrag til a-lista annenhver uke. Jeg ser for meg å opprette en mer fast musikkgruppe, som fungerer litt som en redaksjon. En idé kan være å søke etter nye medarbeidere til en musikkgruppe ved høstens inntak. I forkant kan det være en god løsning å head-hunte folk med en litt over gjennomsnittlig interesse for musikk. 

Musikkgruppa kan da bli et mer demokratisk organ som kan plukke ut låter til lista i fellesskap. Samtidig vil man ha faste medlemmer som bidrar til hver gang og utvalget av låter vil derav bli større og forhåpentligvis bedre. Jeg håper også å kunne danne en kjerne i gruppa bestående av to eller tre stykker som kan bytte på å være SA, samt gjøre de mer praktiske oppgavene som hører med til organiseringen av a-lista.  

Jeg er ennå usikker på om det vil være best å ha en musikkgruppe med en fast struktur som vanlige redaksjoner eller om den kan være mer løst sammensatt. The bottom line er at jeg vil ha en gruppe som man kan stole på at kommer med bidrag hver gang. Derfor kan det være nødvendig med en fast gruppe. Jeg håper også at dannelsen av en gruppe kan gjøre det mer å gøy og bidra til a-lista, ved å samtidig få en sosial ramme rundt. Utvelgelsen av denne gruppen kan skje på samme måte som ved vanlig inntak, gjennom intervjuer. Fortsatt snakker vi ikke om dannelsen av en ordinær redaksjon, da jobben med å liste låter ikke er like tidkrevende som en vanlig journalist-jobb. Men jeg vil at gruppa skal samles til et møte annenhver uke til å velge ut den nye musikken.

Selv om opprettelsen av en fast musikkgruppe tar sted, vil jeg gjøre det klart at ALLE på Radio Nova også vil kunne bidra med å sende inn forslag til lista, som de har gjort til nå. Det vil være dumt å ikke benytte seg av alle musikkhuene rundt om på nova, og vi trenger deres tanker og forslag. Men ved å lage denne faste gruppa vil arbeidet med a-lista, og ikke minst resultatet, bli  ennå bedre slik jeg ser det. Det er ved å få inn flere folk til å jobbe med a-lista at den vil bli best mulig. 

Promotering

Eksternt: 

- Jeg vil fortsette den jobben Anette gjør i dag, med å sende ut a-lista til aktuelle musikkfolk, plateselskap og organisasjoner. Tekstene vi sender ut bør være godt skrevet, nøye tenkt gjennom og selvfølgelig ikke inneholde skrivefeil. 

- I tillegg vil jeg begynne å  informere norske band og artister som har blitt lista, om at de har blitt lista. Vi ser ofte at band offentliggjør slike ting på myspace, twitter og lignende, som er bra gratispromotering av Radio Nova. 

- A-lista må ha en egen stream på hjemmesidene.

- Radio Novas musikkprofil bør også bli mer synlig på hjemmesidene. Både Studentradioene i Trondheim og Bergen har egne linker til ”musikk”. På sikt bør det være mulig å få til noe lignende hos Radio Nova, slik at vi kan legge ut artikler og evt. ha ukas album/låt e.l. 

Internt:

- Jeg vil lage CD-r’er til det første allmøtet til høsten som kan deles ut til alle nye og gamle medlemmer, i tillegg til et skriv der tankene bak a-lista blir presentert. Novas medlemmer bør absolutt få et bedre og mer positivt forhold til a-lista, siden det er fra denne de må plukke ut store deler av programmenes spilletid fra. 

- A-liste mailen som sendes ut hver uke med presentasjoner av de nye låtene bør gjøres utseendemessig mer attraktiv. – Nye fonter, bilder (om mulig), linker etc. I tillegg til info-tekstene kan det også settes opp stikkord-hint om hva slags musikk hver låt er. Eksempel: ”For deg som liker: plystring, commodore 64, skranglepop”. 

